# Gparted - Manualul utilizatorului

## Introducere

Aplicația gparted este editorul de partiții GNOME pentru a crea, reorganiza și șterge partiții de disc.

Un disc poate fi împărțit în una sau mai multe partiții. Aplicația gparted vă permite să modificați organizarea partițiilor pe un dispozitiv disc păstrând conținutul partiției.

Cu gparted puteți realiza următoarele sarcini:

- Crearea unei tabele de partiții pe un dispozitiv disc.

- Activarea și dezactivarea indicatoarelor de partiție precum „boot” și „hidden” (ascuns).

- Efectuarea de acțiuni cu partiții precum crearea, ștergerea, redimensionarea, mutarea, verificarea, etichetarea, copierea și lipirea.

Editarea partițiilor poate cauza PIERDERI de DATE.

Aplicația gparted este proiectată pentru a vă permite să editați partiții reducând riscul pierderii datelor. Aplicația este testată cu grijă și este utilizată de echipa proiectului GParted. Pierderile de date din cauza problemelor software, hardware ori a căderilor de curent electric nu pot fi însă evitate.

Puteți reduce riscul pierderii datelor dacă nu montați sau nu demontați partiții în afara aplicației gparted în timp ce gparted rulează.

Sunteți sfătuit să efectuați o COPIE DE SIGURANȚĂ a DATELOR dumneavoastră înainte de a folosi aplicația gparted. Asta se aplică în special pentru date criptate unde toate datele pot deveni inaccesibile permanent în urma unui eșec. Vă rugăm citiți Cryptsetup FAQ (în engleză) pentru sfaturi despre cópii de siguranță a datelor criptate.

## Primii pași

### Pornirea lui gparted

Puteți porni gparted în următoarele moduri:

Din meniul Aplicații

- Selectați Utilitare de sistem Editorul de partiții GParted.

Din linia de comandă

- Executați următoarea comandă: `gparted`

La pornire, gparted va scana calculatorul pentru dispozitive disc.

### Fereastra gparted

Când porniți gparted, următoarea fereastră va fi afișată:

#### Fereastra gparted

Arată fereastra principală a lui gparted.

Fereastra gparted conține următoarele elemente:

Bara de meniu

- Meniurile de pe bara de meniu conțin toate comenzile de care aveți nevoie pentru a lucra cu dispozitive disc în gparted.

Bara de unelte

- Bara de unelte conține un subset de comenzi pe care le puteți accesa din bara de meniu.

Zona de afișare grafică

- Zona de afișare grafică conține reprezentarea vizuală a partițiilor de pe dispozitivul disc selectat.

Zona de afișare text

- Zona de afișare text conține textul listei partițiilor de pe dispozitivul disc selectat.

Bara de stare

- Bara de stare afișează informații despre activitatea curentă sau numărul de operații în așteptare din gparted.

Panoul de informații despre dispozitiv

- Panoul de informații despre dispozitiv afișează detalii despre dispozitivul disc selectat.

  Panoul de informații despre dispozitiv nu este afișat în mod implicit. Pentru a-l afișa, selectați Vizualizare Informații dispozitiv.

Panoul de operații în așteptare

- Panoul de operații în așteptare afișează lista curentă a operațiilor pentru partiții de la coadă.

  Panoul de operații în așteptare nu este afișat implicit atunci când sunt 0 operații în așteptare. Pentru a-l afișa, selectați Vizualizare Operații în așteptare.

Când apăsați clic-stânga în oricare zonă de afișare, selectați o partiție de utilizat pentru acțiunile de editare a partiției.

Când apăsați clic-dreapta în oricare zonă de afișare, aplicația va afișa un meniu contextual. Meniul contextual conține cele mai comune acțiuni de editare a partițiilor.

La fel ca în alte aplicații GNOME, acțiunile din gparted pot fi efectuate în diferite moduri: din meniu, din bara de unelte, sau cu ajutorul scurtăturilor de tastatură.

### Rularea lui gparted dintr-o linie de comandă

Puteți rula gparted dintr-o linie de comandă și să specificați unul sau mai multe dispozitive disc.

Pentru a lucra cu mai multe dispozitive disc din linia de comandă, tastați următoarea comandă și apoi apăsați Enter:

    $ gparted /cale-către-dispozitiv-1/cale-către-dispozitiv-2

## Suport pentru vizualizarea sistemelor de fișiere

Pentru a vizualiza acțiunile suportate pe sistemele de fișiere, selectați: Vizualizare Suport sisteme de fișiere. Aplicația afișează dialogul Nivelul suportului pentru sisteme de fișiere.

Dacă ați instalat software în timp ce gparted rula, apăsați Rescanează acțiunile suportate pentru a reîmprospăta graficul. Aplicația reîmprospătează afișajul graficului.

Pentru a închide dialogul Nivelul suportului pentru sisteme de fișiere, apăsați Închide.

## Lucrul cu dispozitive

### Alegerea unui dispozitiv

Pentru a selecta un dispozitiv disc selectați: GParted Dispozitive și selectați un dispozitiv din listă. Aplicația afișează aranjamentul partițiilor dispozitivului în fereastra gparted.

### Vizualizarea informațiilor despre dispozitive

Pentru a vizualiza informații despre un dispozitiv disc:

1. Selectați un dispozitiv disc. Consultați gparted-select-device.

2. Selectați: Vizualizare Informații dispozitiv. Aplicația deschide un panou lateral în fereastra gparted și afișează informații despre dispozitiv.

Pentru a închide panoul lateral Informații despre dispozitiv, deselectați: Vizualizare Informații dispozitiv.

### Reîmprospătarea tuturor dispozitivelor

Pentru a reîmprospăta toate dispozitivele disc, selectați: GParted Reîmprospătează dispozitivele. Aplicația rescanează toate dispozitivele disc și reîmprospătează aranjamentul partițiilor dispozitivului în fereastra gparted.

### Crearea unei noi tabele de partiții

Pentru a crea o nouă tabelă de partiții pe un dispozitiv disc:

1. Selectați un dispozitiv disc. Consultați gparted-select-device.

2. Selectați: Dispozitiv Creează tabelă de partiții. Aplicația va afișa dialogul Creare tabelă de partiții pe `/cale-spre-dispozitiv`.

3. Opțional, selectați un tip de tabel de partiții diferit din listă.

   Tipul implicit de tabel de partiții este msdos pentru discuri mai mici de 2 Tebibytes (presupunând un sector de 512 byte) și gpt pentru discuri de 2 Tebibytes și mai mari.

   Consultați gparted-specify-partition-type pentru limitările tabelului de partiții de tip msdos.

   Pentru a folosi un disc fără o tabelă de partiții, alegeți loop pentru a creea o partiție virtuală care se întinde pe tot discul. Apoi formatați în sistemul de fișiere preferat.

   Consultați gparted-format-partition pentru a formata o partitie virtuală cu un sistem de fișiere.

   Multe sisteme de operare recunosc tabele de partiții gpt și gpt, dar nu recunosc toate tipurile de sisteme de fișiere. Lipsa recunoașterii sistemeleor de fișiere înseamnă că folosirea unui disc fără o tabelă de partiții include un risc mai mare. De exemplu, unele sisteme de operare vor cerea să formatați un disc nepartiționat dacă sistemul de fișiere nu este recunoscut.

4. Apăsați Aplică pentru a crea noua tabelă de partiții. Aplicația va scrie noua tabelă de partiții pe dispozitivul disc. Aplicația reîmprospătează aranjarea partițiilor dispozitivului în fereastra gparted.

AVERTISMENT: Această acțiune va ȘTERGE TOATE DATELE de pe ÎNTREGUL DISPOZITIV DISC.

Dacă din greșeală suprascrieți tabela de partiții, consultați gparted-recover-partition-table.

## Lucrul cu partițiile

### Acțiuni de bază cu partiții

Aceste acțiuni nu vor altera partițiile de pe dispozitivul disc.

#### Selectarea unei partiții

Pentru a selecta o partiție, utilizați una din următoarele:

- Apăsați pe o partiție în zona de afișare grafică.

- Apăsați pe o partiție în zona de afișare text.

Aplicația evidențiază partiția și în zona de afișare grafică și în cea de afișare text în fereastra gparted.

Operațiile pe partiții precum ștergerea, mutarea, copierea, formatarea, verificarea, etichetarea și de multe ori și redimensionarea necesită ca partiția să fie demontată. Consultați gparted-unmount-partition.

#### Selectarea spațiului nealocat

Pentru a selecta spațiul nealocat, utilizați una dintre următoarele:

- Apăsați pe nealocat în zona de afișare grafică.

- Apăsați pe nealocat în zona de afișare text.

Aplicația evidențiază spațiul nealocat și în zona de afișare grafică și în cea de afișare text în fereastra gparted.

Dacă nu aveți niciun dispozitiv disc cu spațiu nealocat, puteți încerca următoarele:

- Adăugați un nou dispozitiv disc la calculator.

- Micșorați o partiție care conține spațiu neutilizat. Consultați gparted-resize-partition.

#### Vizualizarea informațiilor despre partiții

Pentru a vizualiza informații despre o partiție:

1. Selectați o partiție. Consultați gparted-select-partition.

2. Selectați: Partiție Detalii. Aplicația va deschide dialogul Informații despre `/cale-spre-partiție`.

Pentru a închide dialogul Informații despre `/cale-spre-partiție`, apăsați Închide.

#### Montarea unei partiții

Pentru a monta o partiție:

1. Selectați o partiție nemontată. Consultați gparted-select-partition.

2. Selectați: Partiție Montează și selectați un punct de montare din listă. Aplicația montează partiția în punctul de montare și reîmprospătează aranjarea partițiilor dispozitivului în fereastra gparted.

Dacă Partiție Montează nu este vizibil, atunci gparted nu știe unde ar trebui montată partiția.

#### Demontarea unei partiții

Pentru a demonta o partiție:

1. Selectați o partiție montată. Consultați gparted-select-partition.

2. Selectați: Partiție Demontează. Aplicația demontează partiția din punctul de montare și reîmprospătează aranjarea partițiilor dispozitivului în fereastra gparted.

Dacă Partiție Demontează nu se efectuează cu succes, atunci partiția este probabil în uz.

Pentru a avea toate partițiile demontate și disponibile pentru acțiunile de editare, porniți sistemul de pe un CD Live și utilizați gparted. Consultați gparted-acquire-livecd

#### Deschiderea unei partiții criptate

Pentru a deschide o partiție criptată LUKS închisă:

1. Selectați o partiție LUKS criptată închisă. Consultați gparted-select-partition.

2. Selectați: Partiție Deschide criptarea.

   Dacă gparted nu cunoaște încă fraza secretă LUKS va deschide un dialog Frază secretă LUKS `/cale-către-partiție`. Tastați fraza secretă LUKS în căsuța de text Frază secretă și apăsați clic pe Deblochează.

   Aplicația deschide partiția criptată și reîmprospătează zona de afișare grafică în fereastra gparted.

gparted ține minte fiecare frază secretă LUKS în memoria calculatorului atât timp cât gparted rulează. Aceasta este pentru a nu întreba de fiecare dată când trebuie redeschisă criptarea partiției din nou. Când gparted este închis toate frazele secrete LUKS memorate sunt curățate din memorie și uitate.

#### Închiderea unei partiții criptate

Pentru a închide o partiție criptată LUKS:

1. Selectați o partiție nemontată criptată LUKS. Consultați gparted-select-partition.

2. Selectați: Partiție Închide criptarea. Aplicația închide criptarea LUKS și reîmprospătează aranjarea partițiilor dispozitivului în fereastra gparted.

### Acțiuni intermediare cu partiții

Aceste acțiuni vor altera partițiile de pe dispozitivul disc. Aceste acțiuni nu vor modifica granițele de început sau sfârșit ale partițiilor existente.

#### Crearea unei noi partiții

Pentru a crea o partiție nouă:

1. Selectați un spațiu nealocat de pe dispozitivul disc. Consultați gparted-select-unallocated.

2. Selectați: Partiție Nouă. Aplicația va afișa dialogul Creare partiție nouă.

3. Specificați dimensiunea și locația pentru partiție. Consultați gparted-specify-partition-size-and-location.

4. Specificați aliniamentul pentru partiție. Consultați gparted-specify-partition-alignment.

5. Specificați tipul partiției. Consultați gparted-specify-partition-type.

6. Specificați numele partiției când câmpul este activat. Consultați gparted-specify-partition-name.

7. Specificați tipul sistemului de fișiere pentru partiție. Consultați gparted-specify-partition-file-system.

8. Specificați eticheta sistemului de fișiere pentru partiție. Consultați gparted-specify-partition-file-system-label.

9. Apăsați Adaugă pentru a adăuga operația de creare a partiției în coada de operații. Aplicația afișează operația de creare a partiției în panoul Operații în așteptare din fereastra gparted.

#### Ștergerea unei partiții

Pentru a șterge o partiție:

1. Selectați o partiție nemontată. Consultați gparted-select-partition.

2. Selectați: Partiție Șterge. Aplicația afișează operația de ștergere a partiției în panoul Operații în așteptare.

Dacă ștergeți o partiție logică, atunci toate partițiile logice aflate după partiția logică ștersă vor suferi schimbări ale numelor dispozitivelor.

De exemplu, o partiție extinsă conține patru partiții logice A, B, C și D. Aceste partiții logice sunt accesate de sistemul de operare după cum urmează:

- Partiția A ca /dev/sda5.

- Partiția B ca /dev/sda6.

- Partiția C ca /dev/sda7.

- Partiția D ca /dev/sda8.

Dacă partiția B este ștearsă, atunci partițiile logice rămase vor fi accesate de sistemul de operare după cum urmează:

- Partiția A ca /dev/sda5.

- Partiția C ca /dev/sda6. Sesizați modificarea numelui dispozitivului.

- Partiția D ca /dev/sda7. Sesizați modificarea numelui dispozitivului.

Modificările numelui unui dispozitiv pot cauza probleme dacă o partiție este montată utilizând un nume de dispozitiv. Puteți evita problema utilizând eticheta sau UUID-ul (Universally Unique Identifier) partiției la montarea ei.

Modificările unui nume de dispozitiv pot afecta în mod negativ următoarele fișiere:

- /etc/fstab - Conține o listă a sistemelor de fișiere de montat.

- /boot/grub/menu.lst - Conține instrucțiunile de pornire ale sistemului de operare pentru încărcătorul de sistem grub.

Discuri cu tabele de partiții loop sau lipsă nu conțin o tabelă de partiții, și nu conțin partiții. Un sistem de fișiere pe un disc fără tabelă de partiții este reprezentat în GParted de o partiție virtuală.

Pentru a șterge sistemul de fișiere și partiția virtuală, selectați opțiunea de formatare la curățat.

Consultați gparted-format-partition.

#### Numirea unei partiții

Numirea partițiilor este disponibilă numai pentru tabelele de partiții GUID (GPT).

Consultați de asemenea și gparted-create-partition-table.

Pentru a stabili un nume unei partiții:

1. Selectați o partiție nemontată. Consultați gparted-select-partition.

2. Selectați: Partiție Nume partiție. Aplicația va deschide un dialog Definește numele partiției de pe `/cale-spre-partiție`.

3. Tastați un nume de partiție în căsuța de text Nume.

4. Apăsați OK. Aplicația va afișa operația de definire a numelui partiției în panoul Operații în așteptare.

#### Formatarea unei partiții

Pentru a formata o partiție:

1. Selectați o partiție nemontată. Consultați gparted-select-partition.

2. Selectați: Partiție Formatează ca, și selectați un tip de sistem de fișiere din listă. Aplicația afișează operația de formatare a partiției în panoul Operații în așteptare.

   Consultați gparted-specify-partition-file-system pentru înțelesul tipului de sistem de fișiere curățat.

#### Definirea unei etichete pentru sistemul de fișiere al partiției

Pentru a defini o etichetă sau un nume de volum pentru o partiție:

1. Selectați o partiție nemontată. Consultați gparted-select-partition.

2. Selectați: Partiție Etichetă. Aplicația va deschide un dialog Definește eticheta sistemului de fișiere de pe `/cale-spre-partiție`.

3. Tastați un nume de etichetă în căsuța de text Etichetă.

4. Apăsați OK. Aplicația va afișa operația de definire a etichetei sistemului de fișiere în panoul Operații în așteptare.

#### Schimbarea UUID-ului unei partiții

Pentru a schimba UUID-ul (Universally Unique Identifier) pentru o partiție:

1. Selectați o partiție nemontată. Consultați gparted-select-partition.

2. Selectați: Partiție UUID nou. Aplicația afișează operația de stabilire a unui nou UUID aleator în panoul Operații în așteptare.

   Modificarea UUID-ului poate invalida cheia de activare a produsului Windows (WPA).

   Pe sistemele de fișiere FAT și NTFS, numărul de serie al volumului este folosit ca UUID. Prin schimbarea numărului de serie al partiției de sistem Windows, în mod normal C:, se poate invalida cheia WPA. O cheie WPA invalidă va împiedica autentificarea până la reactivarea Windows.

   În încercarea de a evita invalidarea cheii WPA, pe sistemele de fișiere NTFS doar o jumătate din UUID este definită la o nouă valoare aleatorie. Pe sistemele de fișiere FAT, această precauție este imposibilă.

   Cheia WPA nu ar trebui să fie afectată de schimbarea UUID-ului unor partiții de date sau partiții ale mediilor detașabile. În cazuri rare, o partiție care este prezentă în timpul pornirii poate fi o excepție de la această regulă.

   Schimbarea nenecesară a UUID-ului poate conduce la eșuarea pornirii unui sistem GNU/Linux sau la eșuarea montării unui sistem de fișiere.

   Schimbarea UUID-ului este necesară numai după copierea unei partiții. Această schimbare este necesară pentru a preveni UUID-uri duplicate când ambele, sursa și copia partiției sunt folosite pe același calculator.

   Dacă apar probleme la pornire sau la montare este posibil să fiți nevoiți să editați fișierele de configurație, cum ar fi /etc/fstab, și să regenerați meniul grub pentru a vă asigura că UUID-ul corect este specificat.

#### Specificarea detaliilor partițiilor

Specificarea detaliilor partițiilor este utilă la efectuarea acțiunilor precum crearea, redimensionarea și mutarea.

##### Specificarea dimensiunii și locației partiției

Pentru a specifica dimensiunea și locația partiției, utilizați una sau o combinație din următoarele:

- Apăsați și țineți săgeata la oricare capăt al zonei grafice. Trageți săgeata spre stânga sau dreapta în limita afișajului.

- Apăsați și țineți mijlocul partiției în zona grafică. Trageți partiția spre stânga sau dreapta în limita afișajului.

- Apăsați săgețile butoanelor incrementale, sau tastați valori numerice pentru a ajusta următoarele câmpuri:

  - Spațiu liber precedent

  - Dimensiune nouă

  - Spațiu liber succesor

Aplicația reîmprospătează și zona grafică și numerele de lângă cele trei etichete pentru câmpuri.

##### Specificarea aliniamentului partiției

Pentru a specifica aliniamentul partiției, apăsați butonul săgeată Aliniază la, și selectați din listă.

- Utilizați aliniamentul MiB pentru sisteme de operare moderne. Această configurare aliniază partițiile pentru a începe și finaliza pe limite precise de un MiB (1,048,576 bytes). Aliniamentul MiB oferă performanță îmbunătățită la utilizarea cu sisteme RAID și unități Solid State, precum unitățile USB flash.

- Utilizați aliniamentul Cilindru pentru a menține compatibilitate cu sisteme de operare lansate înainte de anul 2000, precum DOS. Această configurare aliniază partițiile pentru a începe și a se termina pe granițe de un cilindru de disc.

  Valorile Cilindru/Cap/Sector nu mai au nicio legătură fizică directă cu datele stocate pe dispozitivul disc la dispozitivele disc moderne. În consecință nu mai este disponibilă utilizarea acestei configurări de aliniament pentru a realiza performanță îmbunătățită.

- Utilizați Nespecificat doar dacă nu aveți cunoștințe în profunzime despre structura discului, tabelele de partiții și sectoarele de pornire. Această configurare plasează granițele partiției la capătul oricărei partiții imediat precedente de pe dispozitivul disc. Această configurare nu garantează rezervarea sau respectarea spațiul necesar pentru sectoarele de pornire.

##### Specificarea tipului partiției

Pentru a specifica tipul partiției, apăsați butonul săgeată Creează ca, și selectați din listă.

Tabela de partiții msdos limitează partițiile după cum urmează:

- Maximum 4 partiții primare.

- Maximum 3 partiții primare, și o partiție extinsă.

  Partiția extinsă poate conține mai multe partiții logice. Unele distribuții GNU/Linux suportă accesarea a cel mult 15 partiții pe un dispozitiv disc.

- Dimensiune maximă a unei partiții este 2 Tebibytes utilizând dimensiunea sectorului de 512 bytes. Partiția trebuie de asemenea să înceapă în primii 2 Tebibytes ai dispozitivului disc.

Partițiile primare oferă o mai bună recuperare a datelor deoarece granițele partițiilor sunt stocate la locații cunoscute pe dispozitivul disc.

##### Specificarea numelui partiției

Numirea partițiilor este disponibilă numai pentru tabelele de partiții GUID (GPT). De aceea câmpul este activat numai pe dispozitivele disc partiționate folosind GPT.

Consultați de asemenea și gparted-create-partition-table.

Pentru a specifica un nume de partiție, tastați numele în căsuța de text Nume pariție.

##### Specificarea sistemului de fișiere al partiției

Pentru a specifica tipul sistemului de fișiere pentru partiție, apăsați butonul săgeată Sistem de fișiere, și selectați din listă.

Exemple de utilizări pentru unele sisteme de fișiere:

- Sistemele de fișiere ext2, ext3 și ext4 pot fi utilizate pentru a instala GNU/Linux, și pentru a stoca date.

- Linux-swap poate fi utilizat cu GNU/Linux pentru a mări memoria virtuală a calculatorului.

- Sistemele de fișiere fat16 și fat32 pot fi utilizate pentru partajarea datelor între sistemele de operare libere și cele comerciale.

- Curățat poate fi folosit pentru a curăța semnăturile sistemului de fișiere și pentru a asigura recunoașterea partiției ca fiind goală.

- Neformatat poate fi utilizat dacă doriți să creați o partiție fără vreun sistem de fișiere.

##### Specificarea etichetei sistemului de fișiere al partiției

Pentru a specifica eticheta sistemului de fișiere, cunoscută și ca eticheta volumului, tastați un nume în căsuța de text Etichetă.

Etichetele sistemelor de fișiere pot fi utilizate pentru a vă ajuta să vă amintiți ce este stocat pe partiție.

Etichete unice pot fi utilizate pentru montarea sistemelor de fișiere cu sistemul de operare GNU/Linux.

### Acțiuni avansate cu partiții

Aceste acțiuni vor altera partițiile de pe dispozitivul disc. Aceste acțiuni pot modifica granițele de început și de sfârșit ale partițiilor existente. Aceste acțiuni pot cauza eșuarea pornirii sistemelor de operare.

#### Redimensionarea unei partiții

Redimensionarea și mutarea unei partiții poate fi efectuată cu o singură operație gparted.

Pentru a redimensiona o partiție:

1. Selectați o partiție. Consultați gparted-select-partition.

   Partițiile demontate sau inactive vor permite majoritatea operațiilor de redimensionare.

   Funcționalități pentru redimensionare sunt disponibile partiții montate sau active. Totuși aceste funcționalități sunt de multe ori limitate doar la expandare.

2. Selectați: Partiție Redimensionează/Mută. Aplicația va afișa dialogul Redimensionare/Mutare `/cale-spre-partiție`.

3. Ajustați dimensiunea partiției. Consultați gparted-specify-partition-size-and-location.

   Dacă nu doriți ca începutul unei partiții existente să fie mutat, nu modificați valoarea spațiu liber precedent. Dacă partiția este montată sau activă, atunci nu veți putea schimba valoarea spațiu liber precedent.

4. Specificați aliniamentul partiției. Consultați gparted-specify-partition-alignment.

5. Apăsați Redimensionează/Mută. Aplicația va afișa operația de redimensionare/mutare a partiției în panoul Operații în așteptare.

6. Examinați operația care a fost adăugată la panoul Operații în așteptare.

   Dacă operația implică un pas de mutare, luați în considerare următoarele:

   - Un pas de mutare poate dura mult timp pentru a fi finalizat.

   - Dacă partiția este o partiție de pornire a unui sistem de operare, atunci pasul de mutare poate cauza eșuarea pornirii sistemului de operare.

   Dacă nu sunteți pregătit pentru a aștepta sau a repara potențiale probleme de pornire a sistemului de operare, atunci s-ar putea să doriți să anulați operația. Consultați gparted-undo-last-operation.

Pentru a crește sau muta o partiție, trebuie să existe disponibil spațiu nealocat adiacent partiției.

Dacă creșteți o partiție logică, atunci spațiul nealocat trebuie să fie înăuntrul partiției extinse.

Dacă creșteți o partiție primară, atunci spațiul nealocat nu trebuie să fie înăuntrul partiției extinse.

Puteți muta spațiul nealocat pentru a a se afla înăuntrul sau înafara partiției extinse prin redimensionarea granițelor partiției extinse.

O partiție criptată cu LUKS și sistemul de fișiere din interior pot fi redimensionate când maparea criptării este deschisă.

Pentru a îmbunătăți abilitatea de a micșora partițiile NTFS, puteți lua în considerare una sau mai multe dintre următoarele:

- Defragmentarea sistemul de fișiere.

  Pornirea în Modul sigur cu sistemul comercial de operare care utilizează NTFS poate îmbunătăți abilitatea de a defragmenta sistemul de fișiere. Pentru a intra în Modul sigur apăsați F8 în timpul pornirii sistemului de operare.

- Verificați partiția pentru erori cu următoarea comandă:

      C:> chkdsk /f /r

  Amintiți-vă să reporniți în sistemul comercial de operare care utilizează NTFS pentru a permite comenzii `chkdsk` să fie executată.

- Dezactivați temporar fișierul de paginare. Fișierul de paginare ocupă o locație fixă pe partiție, pe care procesul de defragmentare nu o poate muta.

- Mutați temporar fișierele mari pe o altă partiție sau dispozitiv disc. Fișierele mari sunt definite ca fiind mai mari de câteva sute de Megabytes (MB).

- Asigurați o închidere corespunzătoare a sistemului comercial de operare care utilizează NTFS înainte de a redimensiona partiția

- Lăsați cel puțin 10 procente de spațiu neutilizat pe partiția NTFS. Dacă micșorați partiția prea mult, atunci sistemul comercial de operare poate să nu funcționeze corespunzător.

- Reporniți de două ori în sistemul comercial de operare care utilizează NTFS după micșorarea partiției NTFS.

#### Mutarea unei partiții

Mutarea și redimensionarea unei partiții poate fi efectuată într-o singură operație gparted.

Pentru a muta o partiție:

1. Selectați o partiție nemontată. Consultați gparted-select-partition.

2. Selectați: Partiție Redimensionează/Mută. Aplicația va afișa dialogul Redimensionare/Mutare `/cale-spre-partiție`.

3. Ajustați locația partiției. Consultați gparted-specify-partition-size-and-location.

4. Specificați aliniamentul partiției. Consultați gparted-specify-partition-alignment.

5. Apăsați Redimensionează/Mută. Aplicația va afișa operația de redimensionare/mutare a partiției în panoul Operații în așteptare.

Dacă partiția este o partiție de pornire a unui sistem de operare, atunci sistemul de operare poate să nu mai pornească deloc după ce operația de mutare este aplicată.

Dacă pornirea sistemului de operare eșuează, consultați gparted-fix-operating-system-boot-problems.

O partiție criptată cu LUKS poate fi mutată doar când maparea criptării este închisă.

#### Copierea și lipirea unei partiții

Pentru a copia o partiție:

1. Selectați o partiție nemontată. Consultați gparted-select-partition.

2. Alegeți: Partiție Copiază. Aplicația marchează partiția ca partiție sursă.

Pentru a lipi o partiție:

1. Selectați un spațiu nealocat pe un dispozitiv disc. Consultați gparted-select-unallocated.

2. Selectați: Partiție Lipește. Aplicația afișează dialogul Lipire `/cale-spre-partiție`.

3. Dacă doriți puteți ajusta dimensiunea și locația partiției. Consultați gparted-specify-partition-size-and-location.

4. Dacă doriți puteți specifica aliniamentul partiției. Consultați gparted-specify-partition-alignment.

5. Apăsați Lipire. Aplicația afișează operația de copiere a partiției în panoul Operații în așteptare.

Copia partiției are aceeași etichetă a sistemului de fișiere și același UUID (Universally Unique Identifier) ca partiția sursă. Aceasta poate cauza probleme la acțiunile de pornire sau montare când acestea utilizează eticheta sistemului de fișiere sau UUID-ul pentru a identifica partiția.

Problema este că sistemul de operare va alege aleator să monteze fie sursa fie copia partiției. De exemplu, la prima acțiune de montare sursa partiției poate fi montată. La următoarea acțiune copia partiției poate fi montată. Pe parcursul timpului această natură aleatoare de montare a partițiilor poate face ca fișiere să apară și să dispară misterios în funcție de partiția montată. Montarea aleatorie a sursei sau copiei partiției poate cauza de asemenea corupție severă a datelor sau chiar pierderea lor.

Pentru a evita problema sunteți sfătuit să efectuați una dintre următoarele:

- După ce ați pus la coadă sau aplicat operația de copiere:

  1. Schimbați fie UUID-ul sursei fie al copiei partiției. Consultați gparted-changing-partition-uuid.

  2. Dacă eticheta sistemului de fișiere nu este goală atunci schimbați fie eticheta sistemului de fișiere al sursei fie a copiei partiției. Consultați gparted-setting-partition-file-system-label.

- După ce ați aplicat operația de copiere, ștergeți sau reformatați partiția sursă.

- Utilizați o altă metodă pentru a asigura că partiția sursă și copia acesteia nu sunt utilizate pe același calculator în același timp. De exemplu, dacă copia partiției este pe un dispozitiv separat, atunci detașați-l de la calculator.

Sistemul de fișiere din interiorul unei partiții criptate cu LUKS poate fi copiat numai când maparea criptării este deschisă.

Pentru a preveni decriptarea neintenționată a datelor, lipirea în zona cu spațiu nealocat creeând o partiție nouă nu este permisă. Cu toate acestea o partiție criptată cu LUKS poate fi lipită într-o partiție existentă criptată cu LUKS, menținând-o criptată, sau lipită într-o partiție normală făcând o copie necriptată a sistemului de fișiere.

#### Administrarea indicatoarelor de partiție

Pentru a administra indicatorii partiției:

1. Selectați o partiție. Consultați gparted-select-partition.

2. Selectați: Partiție Administrează indicatorii. Aplicația deschide un dialog Administrare indicatori de pe `/cale-spre-partiție`.

   - Pentru a activa un indicator, selectați căsuța de bifare de lângă indicator. Aplicația va activa indicatorul pentru partiție și va reîmprospăta dialogul Administrare indicatori de pe `/cale-spre-partiție`.

   - Pentru a dezactiva un indicator, deselectați căsuța de bifare de lângă indicator. Aplicația scrie indicatorul dezactivat pe partiție și reîmprospătează dialogul Administrare indicatori de pe `/cale-spre-partiție`.

   Administrează indicatori este disponibil numai pentru discurile cu tabele de partiții. Discuri cu tabelă de partiții loop sau nespecificat nu conțin o tabelă de partiții, și nu au indicatori de partiție.

   Consultați gparted-view-device-information pentru a vedea tipul tabelei de partiții.

Pentru a închide dialogul Administrare indicatori de pe `/cale-spre-partiție`,apăsați Închide.

O descriere a indicatorilor într-o tabelă de partiții msdos:

- Boot este utilizat de încărcătoarele de sistem ale unor sisteme comerciale de operare. Indicatorul boot indică faptul că partiția este activă sau bootabliă (pornește sistemul de operare). Doar o singură partiție poate fi activă pe un dispozitiv disc.

- Diag este utilizat pentru a indica faptul că partiția este utilizată pentru diagnostice / recuperare.

- ESP indică o partiție de sistem EFI folosită pentru a boota calculatoare cu UEFI (Unified Extensible Firmware Interface) clasa a 2-a care innclude suport pentru funcționalități BIOS incluzând structura partiției din MBR.

- Hidden este utilizat de unele sisteme comerciale de operare. Indicatorul hidden face partiția invizibilă pentru unele sisteme de operare.

- Irst identifică o partiție de tipul Intel Rapid Start Technology.

- LBA este utilizat de încărcătoarele de sistem ale unor sisteme comerciale de operare. Indicatorul LBA indică faptul că partiția ar trebui accesată utilizând Logical Block Addressing (LBA), în locul adresării Cylinder-Head-Sector (CHS).

- LVM este utilizat pentru a indica faptul că partiția este utilizată de un Logical Volume Manager (LVM).

- Palo este utilizat de încărcătorul de sistem Precission Architecture - Reduced Instruction Set Computing (PA-RISC), palo.

- Prep este utilizat pentru a indica faptul că partiția de pornire este pe hardware Power Performance Computing (PowerPC).

- RAID este utilizat pentru a indica faptul că partiția este utilizată în Redundant Array of Inexpensive Disks (RAID).

O descriere a indicatorilor într-o tabelă de partiții gpt:

- Atvrecv este utilizat pentru a indica o partiție tip Apple TV Recovery.

- BIOS_GRUB indică o partiție BIOS bootabilă, utilizată frecvent de GRUB 2.

- Boot este utilizat de încărcătoarele de sistem ale unor sisteme comerciale de operare. Indicatorul boot indică faptul că partiția este activă sau bootabliă (pornește sistemul de operare). Doar o singură partiție poate fi activă pe un dispozitiv disc.

- Diag indică faptul că partiția este utilizată pentru diagnostice sau recuperare.

- ESP indică o partiție de sistem EFI folosită pentru a boota calculatoare cu EFI (Extensible Firmware Interface) clasa a 1-a sau UEFI (Unified Extensible Firmware Interface) clasa a 2-a sau a 3-a.

- Hidden este utilizat de unele sisteme comerciale de operare. Indicatorul hidden face partiția invizibilă pentru unele sisteme de operare.

- HP-service este utilizat pentru a indica o partiție de tip service Hewlett Packard.

- Irst identifică o partiție de tipul Intel Rapid Start Technology.

- Legacy_boot este utilizată pentru software destinat unor scopuri speciale, pentru a indica faptul că partiția ar putea fi bootabilă.

- LVM indică faptul că partiția este utilizată de un Logical Volume Manager (LVM).

- Msftdata identifică partiții care conțin sisteme de fișiere Microsoft cum ar fi NTFS sau FAT.

- Msftres este utilizat pentru a indica o partiție Microsoft Reserved.

- Prep este utilizat pentru a indica faptul că partiția de pornire este pe hardware Power Performance Computing (PowerPC).

- RAID indică faptul că partiția este utilizată în Redundant Array of Inexpensive Disks (RAID) - configurație matrice de discuri dure (HDD).

#### Verificarea unei partiții

Verificare unei partiții va încerca să găsească și să repare probleme într-un sistem de fișiere. Verificarea unei partiții va încerca să crească sistemul de fișiere pentru a umple partiția.

Pentru a verifica o partiție:

1. Selectați o partiție nemontată. Consultați gparted-select-partition.

2. Selectați: Partiție Verifică. Aplicația afișează operația de verificare a partiției în panoul Operații în așteptare.

### Lucrul cu coada de operații

#### Anularea ultimei operații

Pentru a anula ultima operație din coadă, selectați: Editare Anulează ultima operație. Aplicația elimină ultima operație din lista afișată în panoul Operații în așteptare. Dacă nu este nicio operație rămasă în coadă, aplicația închide panoul Operații în așteptare.

#### Ștergerea tuturor operațiilor

Pentru a șterge toate operațiile din coada de operații, selectați: Editare Șterge toate operațiile. Aplicația va elimina toate operațiile din coadă și va închide panoul Operații în așteptare.

#### Aplicarea tuturor operațiilor

Pentru a aplica toate operațiile:

1. Selectați: Editare Aplică toate operațiile. Aplicația va afișa dialogul Aplică operațiile dispozitivului.

   Editarea partițiilor poate cauza PIERDERI de DATE. Sunteți sfătuit să creați o copie de siguranță înaintea aplicării operațiilor de editare a partițiilor.

2. Apăsați Aplică. Aplicația va afișa dialogul Se aplică operațiile în așteptare. Aplicația va aplica operațiile în așteptare în ordinea în care au fost create. Aplicația va afișa o actualizare de stare când fiecare operație este încheiată.

   - Pentru a vedea mai multe informații, apăsați Detalii. Aplicația afișează mai multe detalii despre operații.

     Pentru a vedea mai multe informații despre pașii fiecărei operații, apăsați butonul săgeată de lângă fiecare pas.

   - Pentru a opri operațiile în timpul execuției, apăsați Anulează. Aplicația va afișa un un buton dezactivat Forțează anularea (în 5 s) ce va număra invers pentru 5 secunde.

     Anulează instrucționează aplicația să oprească sau să refacă operații după neceseitate, pentru a asigura integritatea datelor.

     Dacă operațiile nu au fost oprite după 5 secunde aplicația va activa butonul Forțează anularea.

     Pentru a forța oprirea operațiilor, apăsați Forțează anularea. Aplicația va afișa un dialog de avertizare.

     Sunteți sfătuiți să apăsați Continuă operația pentru a permite completarea operațiilor de refacere, sau apăsați Anulează operația pentru a anula operațiile de refacere.

     Anulează operați va întrerupe operațiile de refacere și poate cauza pagube SEVERE sistemului de fișiere precum și pierderi de date. Sunteți sfătuiți să apăsați Continuă operația pentru a permite completarea operației de refacere.

     La încheierea operațiilor, aplicația va afișa butonul Salvează detaliile și butonul Închide.

3. Dacă doriți să salvați detaliile de la aplicarea tuturor operațiilor, atunci apăsați Salvează detaliile. Aplicația afișează un dialog Salvarea detaliilor.

   1. Dacă doriți să modificați numele implicit al fișierului, tastați un nume de fișier în căsuța de text Nume.

   2. Dacă doriți să salvați fișierul într-un dosar diferit față de /root, apăsați Navighează la alte dosare. Aplicația va afișa un navigator al sistemului de fișiere.

      Utilizați navigatorul sistemului de fișiere pentru a selecta un dosar.

   3. Apăsați Salvează pentru a salva fișierul. Aplicația va salva detaliile în fișier.

   Dacă utilizați gparted de pe un CD Live, atunci sistemul de fișiere de bază se află în memoria RAM. Toate fișierele salvate în sistemul de fișiere de bază al CD-ului Live vor fi pierdute la închiderea calculatorului.

   Dacă ați salvat detaliile gparted în sistemul de fișiere de bază al CD-ului Live, atunci trebuie să copiați fișierul într-un loc de stocare permanent. Exemple de asemenea locuri de stocare sunt un hard disc sau o unitate USB de memorie flash.

4. Apăsați Închide. Aplicația va închide dialogul Se aplică operațiile aflate în așteptare. Aplicația va rescana toate dispozitivele disc și va reîmprospăta aranjamentul partițiilor dispozitivului în fereastra gparted.

## Obținerea unui CD Live GParted

Un CD Live este un disc compact care conține un sistem de operare bootabil. Un CD Live vă permite să porniți calculatorul de pe CD.

Utilizarea lui gparted de pe un CD Live are următoarele avantaje:

- Puteți edita toate partițiile deoarece partițiile nu sunt montate.

- Puteți edita partițiile de pe calculatoare care nu au un sistem de operare bootabil.

Aplicația gparted este disponibilă pe multe distribuții de CD Live.

Puteți descărca o imagine a unui CD Live care conține gparted de pe următoarele pagini web:

- CD-ul Live GParted

- SystemRescue (cunoscut și ca SystemRescueCD)

Imaginea de CD GParted poate fi scrisă pe un dispozitiv USB.

Dacă calculatorul dumneavoastră poate porni de pe USB atunci puteți prefera să porniți și să folosiți gparted de pe un dispozitiv USB.

Pentru a evita irosirea unui CD gol la inscripționarea fișierului imagine, utilizați următoarele sfaturi:

- Asigurați-vă că suma de control a fișierului descărcat se potrivește cu suma de control publicată pe pagina de descărcări.

- Asigurați-vă că inscripționați fișierul .iso ca imagine pe un CD gol. Dacă inscripționați fișierul .iso ca date pe un CD gol atunci CD-ul nu va porni în calculator.

## Repararea problemelor de pornire ale sistemelor de operare

Calculatorul poate eșua la pornirea unui sistem de operare când efectuați una dintre următoarele operații:

- Ștergerea unei partiții.

- Mutarea unei partiții.

- Instalarea unui alt sistem de operare și suprascrierea MBR-ului (Master Boot Record).

Din fericire eșuarea de a porni poate fi adesea rezolvată.

Dacă calculatorul dumneavoastră folosește încărcătorul de sistem GRUB, consultați gparted-fix-grub-boot-problem pentru a restaura abilitatea de pornire.

Sunteți sfătuiți să consultați documentația pentru încărcătorul de sistem pentru a învăța cum să rezolvați problema. Puteți consulta GParted FAQ - întrebările frecvente pentru GParted, sau forumul GParted. Puteți de asemenea să căutați pe internet pentru a învăța cum alți oameni au rezolvat problemele similare.

### Rezolvarea problemei de pornire GRUB

GRUB (Grand Unified Boot Loader - Marele încărcător universal de sisteme) este folosit de multe distribuții GNU/Linux. Pebtru a repara probleme de pornire ale GRUB începeți prin a determina care versiune majoră de GRUB a fost folosită.

Există două versiuni majore de GRUB:

- GRUB, cunoscut ca și GRUB 2, acoperă versiunile 1.98 și superior. GRUB 2 funcționează cu ambele tabele de partiții GUID (GPT) și msdos.

- GRUB Legacy, cunoscut tradițional ca și GRUB, acoperă versiunile 0.9x și inferioare. GRUB Legacy funcționează numai cu tabele de partiții msdos.

GRUB 2 este folosit ca încărcător de sistem implicit în următoarele distribuții de GNU/Linux:

- CentOS 7 și superior

- Debian 6 (SQueeze) și superior

- Fedora 16 (Verne) și superior

- openSUSE 12.2 și superior

- Ubuntu 9.10 (Karmik Koala) și superior

Dacă nu sunteți sigur că folosiți GRUB 2 sau GRUB Legacy, ați putea căuta răspunsul pe Internet.

#### Restaurarea încărcătorului de sistem GRUB 2

Urmați următorii pași pentru a restaura încărcătorul de sistem GRUB2:

1. Pornește de pe un mediu live cum ar fi GParted Live sau imaginea distribuției dumneavoastră GNU/Linux. Deschide o fereastră de terminal.

2. Determină care partiție conține sistemul de fișier „/” (rădăcină) pentru distribuția dumneavoastră GNU/Linux.

   Folosiți GParted pentru a lista partițiile de pe dispozitivul disc al dumneavoastră. Căutați o partiție care conține sistemul de fișiere „/” (rădăcină) al GNU/Linux. Această partiție Linux va folosi probabil un sistem de fișiere cum ar fi ext2, ext3, ext4 sau brtfs.

   Dacă partiția „/” (rădăcină) este pe LVM (Logical Volume Manager) atunci LVM trebuie să fie activ. LVM poate fi pornit cu comanda:

       # vgchange -a y

   Cu LVM, echivalentul unui disc partiție există LV (Logical volume). LV-urile pot fi listate cu comanda:

       # lvscan

   Dacă partiția „/” (rădăcină) este pe RAID, atunci RAID trebuie să fie activ. RAID software în Linux poate fi pornit cu comanda:

       # mdadm --assemble --scan

3. Creează un director punct de montare tastând (ca root):

       # mkdir /tmp/mydir

4. Montează partiția „/” (rădăcină) în directorul punct de montare. De exemplu asumați că sistemul de fișiere de pe „/” (rădăcină) este conținut în partiția /dev/sda5. Tastați (ca root)

       # mount /dev/sda5 /tmp/mydir

5. Dacă aveți o partiție /boot separată, de exemplu la /dev/sda3, atunci este necesar un pas adițional. Montați partiția /boot la /tmp/mydir/boot tastând (ca root):

       # mount /dev/sda3 /tmp/mydir/boot

   Dacă nu știți dacă aveți o partiție boot separată atunci probabil că puteți ignora acest pas.

6. Pregătiți schimbarea mediul root tastând (ca root):

       # mount --bind /dev /tmp/mydir/dev

       # mount --bind /proc /tmp/mydir/proc

       # mount --bind /sys /tmp/mydir/sys

7. Schimbați mediul root tastând (ca root):

       # chroot /tmp/mydir

8. Reinstalați GRUB 2 pe un dispozitiv de pornire (boot). Rețineți că numele dispozitivului este folosit ci nu numele partiției. De exemplu, dacă partiția „/” este /dev/sda5 atunci dispozitivul este /dev/sda.

   Pentru Debian, Ubuntu și alte distribuții GNU/Linux ramificate din acestea, tastați comanda (ca root):

       # grub-install /dev/sda

   Pentru CentOS, Fedora, openSUSE și alte distribuții GNU/Linux ramificate din acestea, tastați comanda (ca root):

       # grub2-install /dev/sda

9. Ieșiți din mediul chroot tastând (ca root):

       # exit

10. Reporniți calculatorul.

#### Restaurarea încărcătorului de sistem GRUB Legacy

Urmați următorii pași pentru a restaura încărcătorul de sistem GRUB Legacy:

1. Porniți de pe un mediu live cum ar fi distribuția dumneavoastră GNU/Linux. Deschideți o fereastră terminal.

   Mediul live trebuie să conțină încărcătorul de sistem GRUB Legacy. Dacă distribuția dumneavoastră GNU/Linux folosește GRUB Legacy, atunci mediul live al distribuției va conține de asemenea GRUB Legacy.

2. Porniți aplicația grub din linia de comandă (ca root).

       # grub

3. Aflați unde este localizat grub stage1 utilizând una dintre următoarele:

   Dacă dosarul /boot este stocat pe partiția /, utilizați comanda:

       grub> find /boot/grub/stage1

   Dacă dosarul /boot este stocat pe o partiție diferită față de partiția /, utilizați comanda:

       grub> find /grub/stage1

   Rezultatul comenzii `find` poate arăta precum următoarele:

        (hd0,0)

   Dacă este afișată mai mult de o linie în rezultatul comenzii, va trebui să decideți care dispozitiv să-l utilizați pentru grub.

4. Definiți dispozitivul rădăcină pentru grub specificând dispozitivul returnat de comanda `find`. Acesta ar trebui să fie partiția conținând dosarul de boot.

       grub> root (hd0,0)

5. Reinstalați încărcătorul de sistem grub în MBR (Master Boot Record) cu:

       grub> setup (hd0)

   Dacă doriți să instalați încărcătorul de sistem grub în sectorul de boot al unei partiții, specificați partiția cu:

       grub> setup (hd0,0)

6. Ieșiți din grub.

       grub> quit

7. Reporniți calculatorul.

## Recuperarea tabelelor de partiții

Dacă suprascrieți accidental tabela de partiții, e posibil să nu o puteți recupera.

Aplicația testdisk este proiectată pentru a ajuta la recuperarea partițiilor pierdute. Pentru mai multe informații despre testdisk, consultați .

Dacă nu se găsesc partiții, puteți încerca alte opțiuni pentru a încerca recuperarea datelor. Aplicația photorec este proiectată pentru a ajuta la recuperarea mai multor tipuri de fișiere pierdute. Pentru mai multe informații despre photorec, consultați .

Aplicațiile testdisk și photorec sunt incluse pe fiecare CD Live afișat în lista gparted-acquire-livecd.